Avainsanat

Tiivistelmä



Avainsanat

1 Kilpailu - Yritysten väliset järjestelyt - Yritysten väliset sopimukset - Kilpailunvastainen tarkoitus tai vaikutus - Vaikutus jäsenvaltioiden väliseen kauppaan - Edellytykset - Tilanteen arvioiminen kokonaisuutena eikä kunkin osallistujan arviointi erikseen

(ETY:n perustamissopimuksen 85 artiklan 1 kohta)

2 Kilpailu - Yritysten väliset järjestelyt - Vaikutus kilpailuun - Harkintaperusteet - Kilpailunvastainen tarkoitus - Riittävä edellytys

(ETY:n perustamissopimuksen 85 artiklan 1 kohta)

3 Kilpailu - Yritysten väliset järjestelyt - Vaikutus kilpailuun - Perustamissopimuksen 85 artiklan 1 kohta - Kilpailunvastainen tarkoitus ja vaikutus vaihtoehtoisina edellytyksinä - Erikielisten versioiden huomioon ottaminen

(ETY:n perustamissopimuksen 85 artiklan 1 kohta)

4 Kilpailu - Yritysten väliset järjestelyt - Vaikutus jäsenvaltioiden väliseen kauppaan - Edellytykset

(ETY:n perustamissopimuksen 85 artiklan 1 kohta)

5 Kilpailu - Yhteisön oikeuden säännöt - Rikkominen - Tahallisuus - Käsite

(Neuvoston asetuksen N:o 17 15 artikla)

6 Yhteisön oikeus - Periaatteet - Yhdenvertainen kohtelu - Syrjintä - Käsite

7 Kumoamiskanne - Perusteet - Harkintavallan väärinkäyttö - Käsite

Tiivistelmä

8 Selvitettäessä, onko yritys rikkonut perustamissopimuksen 85 artiklan 1 kohtaa, merkitystä on ainoastaan sillä, onko yritys ollut sopimuspuolena muiden yritysten kanssa sellaisessa sopimuksessa, jonka tarkoituksena on ollut rajoittaa kilpailua tai jonka seurauksena kilpailu on rajoittunut, ja onko sopimus ollut omiaan vaikuttamaan jäsenvaltioiden väliseen kauppaan. Merkitystä ei ole sillä, onko kyseisen yrityksen oma osallistuminen sopimusjärjestelyyn rajoittanut kilpailua tai vaikuttanut jäsenvaltioiden väliseen kauppaan, vaikka yritys olisi pienikin.

Mainitussa määräyksessä ei myöskään edellytetä, että todetut kilpailunrajoitukset olisivat todellisuudessa vaikuttaneet tuntuvasti jäsenvaltioiden väliseen kauppaan, vaan siinä edellytetään ainoastaan sen toteennäyttämistä, että sopimus on ollut omiaan vaikuttamaan tällä tavalla.

9 Tietyn sopimuksen konkreettisia vaikutuksia ei tarvitse ottaa huomioon sovellettaessa perustamissopimuksen 85 artiklan 1 kohtaa, jos on selvää, että sopimuksen tarkoituksena on estää kilpailu yhteismarkkinoilla taikka rajoittaa tai vääristää sitä.

10 Jotta voitaisiin katsoa, että perustamissopimuksen 85 artiklan 1 kohtaa on rikottu, ei ole välttämätöntä, että yritysten välisellä järjestelyllä olisi sekä kilpailua rajoittava tarkoitus että tällainen vaikutus, kuten tämän määräyksen italiankielisen version perusteella voidaan olettaa. Tähän versioon ei voida vedota kaikkia muita erikielisiä versioita vastaan, koska näissä käytetyn "tai" sanan perusteella kyseessä olevat edellytykset eivät ole kumulatiivisia vaan vaihtoehtoisia. Jotta yhteisön oikeuden normeja tulkittaisiin yhdenmukaisesti, niitä on tulkittava ja sovellettava ottaen huomioon muilla yhteisön virallisilla kielillä laaditut versiot.

11 Perustamissopimuksen 85 artiklan 1 kohdan soveltamisen edellytyksenä ei ole se, että todetut kilpailunrajoitukset olisivat todellisuudessa vaikuttaneet tuntuvasti jäsenvaltioiden väliseen kauppaan, vaan ainoastaan se, että sopimukset ovat olleet omiaan vaikuttamaan tällä tavalla.

12 Jotta voitaisiin katsoa, että perustamissopimuksen kilpailumääräyksiä on rikottu tahallisesti, ei ole välttämätöntä, että yritys on ollut tietoinen siitä, että se rikkoo näitä sääntöjä; riittävää on jo se, että sen olisi pitänyt tietää, että sen toiminnan tarkoituksena on kilpailun rajoittaminen.

13 Yhdenvertaisuusperiaatetta voidaan katsoa rikotun ainoastaan silloin, kun samanlaisia tilanteita on käsitelty eri tavalla.

14 Päätös on kumottavissa harkintavallan väärinkäytön perusteella ainoastaan silloin, kun objektiivisten, asiaankuuluvien ja yhtäpitävien seikkojen perusteella on selvää, että päätös on tehty yksinomaan tai ainakin olennaisessa määrin muussa kuin esitetyssä tarkoituksessa tai tarkoituksessa välttää käsiteltävänä olevassa asiassa sellaisen menettelyn soveltaminen, joka on perustamissopimuksessa erityisesti määrätty asian käsittelyjärjestykseksi.